ລັດຖະບານມຽນມາ ສະແດງ ຄວາມເປັນປະຊາທິປະໄຕ ດ້ວຍຍົກເລີກ ໂຄງການສ້າງເຂື່ອນຕ່າງໆ
ລັດຖະບານມຽນມາ ສະແດງຄວາມເປັນປະຊາທິປະໄຕ ດ້ວຍການຍົກເລີກ ໂຄງການສ້າງເຂື່ອນຈຳນວນນຶ່ງ ແລະໂຮງໄຟຟ້າໃຊ້ຖ່ານຫີນ
ລັດຖະບານໃໝ່ມຽນມາ ພວມໄດ້ຮັບການຕົບມືຊົມເຊີຍ ຈາກພວກນັກເຄື່ອນໄຫວອະນຸລັກ ສິ່ງແວດລ້ອມຍ້ອນໄດ້ໂຈະ ໂຄງການສ້າງເຂື່ອນໄຟຟ້າພະລັງນໍ້າຂະໜາດໃຫຍ່ຈຳນວນນຶ່ງ ລຸນຫຼັງທີ່ໄດ້ມີການຕຳໜິຕິຕຽນຈາກປະຊາຊົນ ພວກນັກວິເຄາະການເມືອງກ່າວວ່າໃນການ ໂຈະການກໍ່ສ້າງເຂື່ອນ ເຫຼົ່ານີ້ໄວ້ນັ້ນ ແມ່ນລັດຖະບານພົນລະເຮືອນ ແຕ່ພຽງໃນນາມຂອງ ມຽນມາ ມີຈຸດມຸ່ງຫວັງທີ່ຈະແຍກໂຕອອກຫ່າງ ຈາກການປົກຄອງຂອງພວກທະຫານ ຜູ້ສື່ ຂ່າວວີໂອເອ Daniel Schearf ມີລາຍງານກ່ຽວກັບເລື່ອງນີ້ຈາກບາງກອກ ໃນສັບປະດາແລ້ວນີ້ ອົງການໄຟຟ້າຂອງມຽນມາ ໄດ້ຍົກເລີກຢ່າງກະທັນຫັນ ໂຄງການສ້າງ ໂຮງໄຟຟ້າໃຊ້ຖ່ານຫີນຂະໜາດ 4,000 ເມກາວັດ ໃນເຂດເສດຖະກິດພິເສດ Dawei ເຂດພັດທະນາທີ່ໃຊ້ເງິນທຶນຫຼາຍພັນລ້ານໂດລາດັ່ງກ່າວນີ້ ແມ່ນຕັ້ງຢູ່ແຄມມະຫາສະມຸດອິນ ເດຍ ໃນພາກໃຕ້ຂອງປະເທດມຽນມາ ທີ່ຈະຮວມທັງທ່າເຮືອນໍ້າເລິກແລະໂຮງກັ່ນນໍ້າມັນນຳ ດ້ວຍ ໂຮງໄຟຟ້າໃຊ້ຖ່ານຫີນທີ່ວ່ານີ້ໄດ້ຖືກສະເໜີໃຫ້ສ້າງຂຶ້ນເພື່ອເປັນສ່ວນນຶ່ງຂອງໂຄງການເສດ ຖະກິດພິເສດດັ່ງກ່າວພາຍໃຕ້ການນຳພາຂອງບໍລິສັດການພັດທະນາອີຕາລຽນ-ໄທ ເຖິງແມ່ນພວກນັກເຄື່ອນໄຫວ ໄດ້ກ່າວຊົມເຊີຍ ການຍົກເລີກໂຄງການກໍ່ສ້າງດັ່ງກ່າວກໍຕາມ ແຕ່ທ່ານ U Thin Aung ຜູ້ອຳນວຍການຂອງບໍລິສັດ ກ່າວວ່າ ທ່ານບໍ່ໄດ້ເຫັນຮ່ອງຮອຍ ກ່ຽວກັບເລື່ອງນີ້ມາກ່ອນເລີຍ ທ່ານເວົ້າວ່າ ຂໍ້ສະເໜີສ້າງໂຮງໄຟຟ້ານີ້ ແມ່ນຍັງຢູ່ໃນຂັ້ນຄິດ ວາງແຜນເທົ່ານັ້ນແລະເຈົ້າໜ້າທີ່ກໍບໍ່ໄດ້ເຕືອນລ່ວງໜ້າກ່ຽວກັບການຍົກເລີກໂຄງການ ທ່ານອອງເວົ້າວ່າ ເຈົ້າໜ້າທີ່ມຽນມາກ່າວວ່າ ການຕັດສິນໃຈຍົກເລີກໂຄງການສ້າງໂຮງໄຟຟ້າໄດ້ມີຂຶ້ນເພື່ອເປັນ ການສະໜອງຕອບຕໍ່ການສະແດງຄວາມວິຕົກກັງວົນຂອງປະຊາຊົນກ່ຽວກັບຜົນກະທົບທີ່ຈະ ມີຕໍ່ສິ່ງແວດລ້ອມ ພວກນັກເຄື່ອນໄຫວໄດ້ພາກັນຕຳໜິຕິຕຽນເຈົ້າໜ້າທີ່ລັດຖະບານທະ ຫານມຽນມາ ມາເປັນເວລາດົນນານແລ້ວ ກ່ຽວກັບການສວຍໃຊ້ຊັບພະຍາກອນທຳມະຊາດ ຂອງປະເທດເພື່ອຜົນປະໂຫຍດສ່ວນໂຕໂດຍເກືອບວ່າ ບໍ່ມີການຂໍຄວາມຄິດຄວາມເຫັນຫລື ເອົາຫົວຊາຕໍ່ຄວາມວິຕົກກັງວົນຂອງປະຊາຊົນເລີຍກ່ຽວກັບຜົນກະທົບຕໍ່ສິ່ງແວດລ້ອມ ໄດ້ມີການປະກາດຂ່າວ ການຍົກເລີກໂຄງການດັ່ງກ່າວ ຢູ່ນະຄອນຢ່າງກຸ້ງ ໃນຂະນະທີ່ຜູ້ບັນ ຊາການກອງທັບມຽນມາ ນາຍພົນ Min Aung Hlaing ທຳການຢ້ຽມຢາມປະເທດໄທຢ່າງ ເປັນທາງການ ພວກນັກວິເຄາະການເມືອງເວົ້າວ່າ ເວລາໃນການປະກາດຍົກເລີກອາດ ຈະບໍ່ແມ່ນເລື່ອງບັງ ເອີນເລີຍ ຍ້ອນວ່າລັດຖະບານພົນລະເຮືອນພຽງແຕ່ໃນນາມຂອງມຽນມາຕ້ອງການຢາກສ້າງ ພາບພົດໃຫ້ເຫັນເຖິງຄວາມເປັນເອກະລາດຈາກພວກທະຫານ ທ່ານ Aung Thu Nyein ຈາກສະຖາບັນພັດທະນາ Vahu ທີ່ມີສຳນັກງານຢູ່ປະເທດໄທ ໃຫ້ຄວາມເຫັນກ່ຽວກັບເລື່ອງນີ້ວ່າ ທ່ານ Nyein ເວົ້າວ່າ: ລັດຖະບານຂອງປະທານາທິບໍດີເທນເຊນໄດ້ເຂົ້າຮັບໜ້າທີ່ແທນການປົກຄອງຢ່າງເປີດເຜີຍ ຂອງພວກທະຫານທີ່ມີມາເປັນເວລາຫຼາຍໆທົດສະວັດນັ້ນ ຫຼັງຈາກການເລືອກຕັ້ງທີ່ຕົກເປັນ ຫົວຂໍ້ຂັດແຍ້ງກັນໃນປີ 2010 ທີ່ໃຫ້ການຄໍ້າປະກັນ ບົດບາດຂອງພວກທະຫານໃນຄະນະ ລັດຖະບານນັ້ນ ແຕ່ທ່ານເທນເຊນ ເຖິງແມ່ນເຄີຍເປັນນາຍພົນ ໃນຄະນະລັດຖະບານຊຸດເກົ່າກໍຈິງ ໄດ້ສ້າງ ຄວາມແປກປະຫຼາດໃຈໃຫ້ແກ່ພວກຕຳໜິຕິຕຽນ ດ້ວຍການຈັດຕັ້ງປະຕິບັດການປະຕິຮູບຕໍ່ ເນື່ອງກັນຫລາຍຊຸດ ແລະເຂົ້າພົວພັນນຳການເຈລະຈາກັບພວກຝ່າຍຄ້ານ ໂຮງໄຟຟ້າດັ່ງກ່າວນີ້ ແມ່ນໂຄງການຂະໜາດໃຫຍ່ອັນທີສອງທີ່ລັດຖະບານມຽນມາໄດ້ສັ່ງ ໃຫ້ຢຸດຢ່າງກະທັນຫັນຫຼັງຈາກໄດ້ມີການຄັດຄ້ານຈາກປະຊາຊົນ ໃນເດືອນກັນຍາຜ່ານມາປະທານາທິບໍດີເທນເຊນໄດ້ສັ່ງໃຫ້ໂຈະໂຄງການສ້າງເຂື່ອນໄຟຟ້າ ພະລັງນໍ້າ Myitsone ທີ່ໄດ້ຮັບການສະໜັບສະໜຸນຈາກຈີນ ຢູ່ໃນເຂດພາກເໜືອຂອງປະ ເທດ ໂຄງການດັ່ງກ່າວນີ້ ຖືກຕຳໜິຕິຕຽນຍ້ອນຂາດຄວາມໂປ່ງໃສ ບໍ່ມີການປຶກສາຫາລືກັບປະ ຊາຊົນແລະອາດຈະມີຜົນກະທົບຕໍ່ສິ່ງແວດລ້ອມ ນອກນັ້ນແລ້ວ ໂຄງການສ້າງເຂື່ອນ Myitsone ແລະໂຄງການສ້າງໂຮງໄຟຟ້າໃຊ້ຖ່ານຫີນ ໃນເຂດ Dawei ຍັງຈະພາໃຫ້ມີການຍົກຍ້າຍພວກຊາວບ້ານຈຳນວນຫຼາຍໆພັນຄົນອີກ ທ່ານ Aung Thu Nyein ກ່າວວ່າ ປະທານາທິບໍດີເທນເຊນຢາກຈະສ້າງພາບພົດໃຫ້ມຽນ ມາເປັນປະເທດປະຊາທິປະໄຕ ທີ່ມີຄວາມຮັບຜິດຊອບ ເຖິງແມ່ນໄດ້ຮັບການສະໜັບສະໜຸນ ຈາກພວກທະຫານກໍຕາມ ແຕ່ຂະນະດຽວກັນ ທ່ານກໍໃຫ້ຂໍ້ສັງເກດວ່າ ຍັງມີໂຄງການສ້າງ ເຂື່ອນໄຟຟ້າພະລັງນໍ້າອີກຫຼາຍໆແຫ່ງທີ່ທາງການຍັງວາງແຜນຈະກໍ່ສ້າງໂດຍບໍ່ໃຫ້ປະຊາຊົນ ປະກອບຄວາມຄິດເຫັນ ທ່ານເວົ້າວ່າ: ພວກເຈົ້າໜ້າທີ່ກ່າວວ່າ ຕົນກຳລັງພິຈາລະນາທີ່ຈະອະນຸຍາດໃຫ້ມີການສ້າງໂຮງໄຟຟ້າທີ່ໃຊ້ ຖ່ານຫີນຂະໜາດທີ່ນ້ອຍກວ່າ ຄື 400 ເມກາວັດ ຢູ່ໃນເຂດ Dawei ຫຼືບໍ່ກໍທາງເລືອກອື່ນ ທີ່ສ້າງຄວາມເປື້ອນເປິະໜ້ອຍລົງນັ້ນກໍຄືຈັກໄຟຟ້າແລ່ນແກັສທຳມະຊາດ ເຖິງແມ່ນວ່າ ການຕັດສິນໃຈຍົກເລີກການສ້າງໂຮງໄຟຟ້າໃນເຂດ Dawei ຢ່າງນ້ອຍກໍໄດ້ ສົ່ງຜົນໃຫ້ມີການຫຼຸດຂະໜາດມາເປັນໂຮງໄຟຟ້າແລ່ນຖ່ານຫີນ ທີ່ນ້ອຍລົງກໍຕາມ ແຕ່ໂຄງ ການສ້າງເຂື່ອນ Myitsone ແມ່ນໄດ້ຖືກໂຈະເປັນການຊົ່ວຄາວທໍ່ນັ້ນ ແລະໃນມື້ໃດມື້ນຶ່ງກໍ ອາດຈະເລີ່ມຄືນໃໝ່ອີກດັ່ງທີ່ໄດ້ວາງແຜນໄວ້ ກໍເປັນໄດ້ ແຕ່ແນວໃດກໍຕາມທ່ານ Aung Thu Nyein ເວົ້າວ່າ ນັ້ນຄົງບໍ່ມີທ່າທາງທີ່ຈະເປັນໄປໄດ້ ເພາະແນ່ນອນວ່າມັນຈະມີການຮ້ອງໂຮຄັດຄ້ານຢ່າງຂະໜານໃຫຍ່ຂອງປະຊາຊົນ